SL Uradni list Evropske unije C 143/23

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 143/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ΓΑΛΑΝΟ ΜΕΤΑΓΓΙΤΣΙΟΥ ΧΑΛΚΙΔΙΚΗΣ“ (GALANO METAGGITSIOU CHALKIDIKIS)

Št. ES: EL-PDO-0005-01027-07.08.2012

ZGO ( ) ZOP ( X )

1. Ime

„Γαλανό Μεταγγιτσίου Χαλκιδικής“ (Galano Metaggitsiou Chalkidikis)

2. Država članica ali tretja država

Grčija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Ekstra deviško oljčno olje „Galano Metaggitsiou Chalkidikis“ se pridobiva iz dveh sort oljk: Strongilolia (Galani, Prasinolia) in Chondrolia Chalkidikis. Razmerje med njima je naslednje: najmanj 90 % sorte Strongilolia (Galani, Prasinolia) in največ 10 % sorte Chondrolia Chalkidikis.

Oljčno olje „Galano Metaggitsiou Chalkidikis“ ima naslednje fizikalne, kemijske in organoleptične značilnosti:

kislost: največ 0,60;

peroksidno število: največ 15;

K232: največ 2,35;

K270: največ 0,18;

vsebnost voskov: največ 110 mg/kg;

vsebnost nenasičenih maščobnih kislin: enaka ali večja od 84 %;

vsebnost oleinske kisline: najmanj 73 %;

linolenska kislina: < 1,0 %;

linolna kislina: < 11 %;

barva: zelena z odtenki rumene do zlato rumena, motna takoj po stiskanju, potem pa postopoma postane popolnoma bistra;

organoleptične značilnosti:

Deskriptor Povprečna vrednost Napake 0 Mediana sadežnosti > 3 Mediana pikantnosti > 3 Mediana grenkobe < 2,5

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Ekstra deviško oljčno olje „Galano Metaggitsiou Chalkidikis“ se pridobiva iz oljk, ki se gojijo in stiskajo izključno na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Oljčno olje „Galano Metaggitsiou Chalkidikis“ se stekleniči znotraj geografskega območja, s čimer se prepreči, da bi prevoz olja v neustekleničenem stanju povzročil poslabšanje ali izgubo njegovih posebnih značilnosti.

Določena so natančna navodila, da se prepreči poslabšanje proizvoda:

1. Proizvod se najprej shranjuje v oštevilčenih sodih iz nerjavnega jekla v skladiščih proizvajalcev, ki vedo, kako lahko kisik in svetloba med skladiščenjem vplivata na olje.

2. Sodi se zapečatijo s pečatnim voskom z navedbo „κυανούν“ (modra); če se sod ne izprazni popolnoma, se ponovno zapečati, da se zagotovi nadzor proizvoda.

3. Proizvoda se ne sme dekantirati ali prevažati v neustekleničenem stanju zunaj opredeljenega geografskega območja proizvodnje, da se čim bolj zmanjša čas stika med maščobo in kisikom na površini, kjer olje prihaja v stik z zrakom bodisi v cisterni bodisi med pakiranjem.

4. Proizvoda se ne sme prevažati zunaj opredeljenega geografskega območja proizvodnje v transparentnih cisternah ali embalaži, da se prepreči izpostavljenost neposredni sončni svetlobi, kar lahko povzroči fotooksidacijo.

5. Steklenice se zapečatijo s pečatnim voskom, katerega sestava se razlikuje od serije do serije (deleži sestavin pečatnega voska, metoda zapečatenja embalaže), zato proizvoda ni mogoče ponarediti (tako se olajša nadzor), zagotovi pa se njegova sledljivost.

Proizvod se zapakira v netransparentno embalažo iz stekla, kovine ali keramičnega materiala, primernega za živila, ali iz drugega inertnega materiala, če ta ne vpliva na vsebino in izpolnjuje komercialne in/ali pravne zahteve držav, v katerih se trži.

3.6 Posebna pravila za označevanje proizvoda, za katerega se uporablja registrirano ime

Poleg izpolnjevanja zahtev iz zakonodaje Evropske unije mora etiketa vsebovati enega od naslednjih logotipov:

Na steklenici mora biti tudi koda proizvajalca, poleg tega se vsaka steklenica oštevilči, da ima potrošnik bolj natančne informacije.

4. Jedrnata opredelitev geografskega območja

Geografsko območje, kjer se pridobiva oljčno olje „Galano Metaggitsiou Chalkidikis“, je določeno z upravnimi mejami območja Metaggitsi v občini Sitonija.

5. Povezava z geografskim območjem

5.1 Značilnosti geografskega območja

Značilnosti geografskega območja izhajajo iz njegove razmejitve, saj na zahodu meji na reko, na vzhodu na morje, na severu in jugu pa na hribe.

Relief je na večini območja (1 820 ha) strmo izoblikovan z naklonom 1–15 %, v okolici pa je naklon lahko tudi več kot 60-odstoten. Večino obdelovalnih površin obkrožajo hribi. Tako je nastalo zaprto območje, zaščiteno pred vlažnimi vzhodnimi vetrovi, a so tam vseeno nizke temperature. Povprečna temperatura najhladnejšega meseca je 2,5 °C, povprečje najtoplejšega meseca pa je 22,5 °C. Predvsem zaradi kombinacije podnebja in reliefa se pojavlja tudi zgodnja zmrzal.

Podnebje je mediteransko, vendar ima tudi lastnosti celinskega podnebja s sredozemskim vplivom. Padavin ni posebej veliko, saj je povprečna letna količina padavin od 505 mm na nižjih nadmorskih višinah do 662 mm na višjih nadmorskih višinah. Obdobje od junija do septembra je najbolj suho z od 119 do 169 mm padavin na kubični meter, najmanj deževno je septembra (od 20 mm do 29 mm). Oljčni nasadi Metaggitsi Chalkidikis so zasajeni na območju Vertiskosa na tleh iz paleozoika, sestavljenih iz muskovitno-biotitovega gnajsa, granita, skrilavca, kvarcita, diorita in glinencev, ki so zmerno kisla z nizkimi vrednostmi pH (5 in 6), drugi oljčni nasadi v prefekturi Chalkidiki pa so zasajeni na alkalnih apnenčastih tleh s pH 7 ali več. S tehničnega vidika je za tla značilna lahka do srednje težka tekstura in velika vsebnost vlage, dobra zračnost, zmerna prepustnost, dobro osuševanje ter preprosto prehajanje raztopin vode in prsti, hkrati pa so tla tudi bogata s fosforjem.

Poleg tega je v oljčnih nasadih Metaggitsi Chalkidikis zasajenih najmanj 90 % sorte Strongilolia (Galani, Prasinolia), ki je dobro uveljavljena na opredeljenem geografskem območju zaradi tamkajšnjih pedoklimatskih razmer, in največ 10 % sorte Chondrolia Chalkidikis. Prevladujoča prisotnost sorte Strongilolia na opredeljenem geografskem območju je povezana z mikroklimo in dejavnostjo ljudi, ki so sami izoblikovali obdelovalne površine; proti kislosti tal so se borili z organskimi in zelenimi gnojili, proti razgibanemu terenu pa z ročno obdelavo.

Oljke sorte Strongilolia so velike. Plodovi so okroglo-ovalne oblike brez izrastka na vrhu in dozorijo novembra. Obirajo se zgodaj, ko je plod zeleno-vijoličen, in hladno stiskajo (temperatura malaksacije ne preseže 27 °C). Njihova teža je od 2,6 do 7,5 grama (povprečno 4,6), vsebnost olja pa je 16 %. Sorta Strongilolia, prepoznavna po svojem plodu in listih, se uporablja za proizvodnjo namiznih oljk in tudi oljčnega olja.

Oljke sorte Chondrolia Chalkidikis so velike, njihovo razmerje med mesom in koščico je 7–10:1. Sorta Chondrolia Chalkidikis, prepoznavna po svojem plodu in listih, se uporablja za proizvodnjo namiznih oljk in tudi oljčnega olja.

5.2 Posebnosti proizvoda

Oljčno olje „Galano Metaggitsiou Chalkidikis“ ima naslednje značilnosti:

— najmanj 90 % olja se pridobi iz sorte Strongilolia (Galani, Prasinolia),

— visoka vsebnost oleinske kisline (najmanj 73 %),

— vsebnost nenasičenih maščobnih kislin (enaka ali večja od 84 %) v primerjavi z nasičenimi,

— nizka vsebnost linolenske kisline (manj kot 1,0 %) in linolne kisline (manj kot 11 %),

— povprečna sadežnost, mediana > 3; povprečna pikantnost, mediana > 3; nizka do srednja grenkoba, mediana < 2,5; oljčno olje „Galano Metaggitsiou Chalkidikis“ je mogoče opisati kot blago olje, ker je njegova vrednost grenkobe običajno < 2.

Oljčno olje „Galano Metaggitsiou Chalkidikis“ se pridobiva iz oljk, ki se obirajo zgodaj (od oktobra dalje), ko je plod zeleno-vijoličen, in hladno stiskajo (temperatura malaksacije ne preseže 27 °C).

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Za oljčno olje „Galano Metaggitsiou Chalkidikis“ je značilna vsebnost sorte Strongilolia (Galani ali Prasinolia), ki se komercialno goji na opredeljenem geografskem območju in skoraj nikjer drugje. Ta sorta je na tamkajšnjem območju dobro uveljavljena in z 90 % gojenih oljk predstavlja skoraj vso njegovo oljkarsko dediščino. Njena prevladujoča prisotnost na opredeljenem območju je povezana z mikroklimo (suše, suho podnebje, zgodnja zmrzal, nizke temperature, nizek pH tal, relief) in dejavnostjo ljudi, ki so sami izoblikovali obdelovalne površine; proti kislosti tal so se borili z organskimi in zelenimi gnojili, proti razgibanemu terenu pa z ročno obdelavo. Taki pedoklimatski pogoji so vzrok za večjo koncentracijo oleinske kisline (73 %) ter nižjo koncentracijo linolenske kisline (manj kot 1,0 %) in linolne kisline (manj kot 11 %), zato je oljčno olje „Galano Metaggitsiou Chalkidikis“ oksidacijsko bolj stabilno.

Na pozitivne značilnosti oljčnega olja „Galano Metaggitsiou Chalkidikis“ vpliva tudi visoka vsebnost fosforja v tleh. Poleg tega ima ekstra deviško oljčno olje „Galano Metaggitsiou Chalkidikis“ svežo, izrazito, sadežno aromo oljke zaradi majhne količine padavin, kar nudi uravnoteženost arom; zgodnje obiranje olju omogoča, da razvije intenzivno aromo; uporabljena metoda stiskanja (hladno stiskanje) pa ne poškoduje ali uniči aromatičnih sestavin olja.

Sklic na objavo specifikacije

(drugi pododstavek člena 6(1) te uredbe)

http://www.minagric.gr/images/stories/docs/agrotis/POP-PGE/Galano_Metaggitsiou_Xalkidikis_300714.pdf

(1) UL L 343, 14.12.2012, str. 1.